Taman Negeri Diraja Belum

Taman Negeri Diraja Belum (Jawi: تامن نڬري دراج بلوم), atau Belum–Temenggor (Jawi: بلوم–تمڠڬور) terletak di Daerah Hulu Perak di hujung utara negeri Perak, Malaysia. Merangkumi sebahagian besar Tasik Temenggor di bahagian utara Banjaran Titiwangsa, luas kawasan bagi hutan simpanan ini dilaporkan meliputi seluas 300,000 hektar. 

Kawasan ini dibahagikan kepada bahagian atas dan bahagian bawah. Bahagian atas hutan belum ini ditutupi oleh 117,500 hektar kawasan hutan yang tebal dan memasuki sempadan Thailand-Malaysia. Kawasan hutan yang luas ini boleh dianggap seperti tembok semula jadi dan digazetkan di bawah peruntukan Akta Perhutanan Negara 1984.Royal Belum State Park. UNESCO. Dicapai pada 13 Jun 2020. Taman simpanan Belum dan Temenggor dibiarkan tumbuh meliar kerana Kerajaan Perak telah memutuskan untuk mengekalkan kawasan tersebut sebagai simpanan semulajadi bagi tujuan penyelidikan. Bahagian atas Taman Negeri Diraja Belum adalah lebihan 90% yang belum diteroka manakala bahagian bawah umumnya dilitupi oleh hutan sekunder.Bongkar misteri Royal Belum, hutan tertua dunia. Sinar Harian. Diterbitkan pada 4 Mac 2015. Dicapai pada 13 Jun 2020.

Sejarah
Hutan hujan tropika Taman Negeri Royal Belum dipercayai telah wujud selama lebih dari 130 juta tahun, menjadikannya salah satu hutan hujan tertua di dunia, lebih tua dari Hutan hujan Amazon dan Hutan hujan Kongo.

Hutan ini mendapat nama sempena daripada nama sebuah perkampungan Melayu iaitu Kampung Belum Lama. "Belum" adalah bunyi yang dikeluarkan oleh serangga kayu yang berbunyi seperti “Belummm, Belummm”.Belummm belummm. Harian Metro. Diterbitkan pada 24 Mac 2018. Dicapai pada 13 Jun 2020.Belalang asal nama Hutan Royal Belum. Berita Harian. Diterbitkan pada 27 Ogos 2015. Dicapai pada 13 Jun 2020.

Taman negeri ini pernah mempunyai perkampungan masyarakat lama Melayu, Kampung Lama Belum yang terletak di tengah-tengah Hutan Belum.Membongkar misteri Royal Belum. Berita Harian. Diterbitkan pada 16 Ogos 2019. Dicapai pada 13 Jun 2020. Tasik yang mengelilingi hutan ini awalnya terdapat perkampungan Orang Asli suku Jahai, iaitu suku Negrito yang mendiami tanah Semenanjung.Royal Belum 'Permata Hati' Perak. mSTAR. Diterbitkan pada 8 April 2014. Dicapai pada 13 Jun 2020. Hutan Belum menjadi salah satu tempat persembunyian pihak British. Sejak 1952, pihak British telah mengarahkan masyarakat kampung ini berpindah ke Bendang Puru yang terletak berhampiran Grik sewaktu menggempur pihak komunis.

Biodiversiti
Di Taman Negeri Diraja Belum ini terdapat pelbagai jenis tumbuhan dan pokok-pokok kayu keras hutan hujan tropika yang semakin pupus. Antaranya ialah spesies meranti, cengal, keruing dan merbau yang besar. Di sini juga terdapat pelbagai jenis tumbuhan herba yang boleh digunakan untuk merawat pelbagai jenis penyakit. Terdapat juga spesies tumbuhan yang sukar ditemui di tempat lain seperti bunga pakma (Rafflesia) yang tumbuh meliar di sini yang merupakan spesies bunga terbesar. Terdapat 3 spesies bunga pakma di hutan ini daripada 26 bunga pakma yang terdapat di dunia iaitu Rafflesia cantleyi, R. kerri and R. azlanii.

Terdapat lebih daripada 89 spesies lumut; 48 taksonomi paku-pakis (atau likofit), lebih daripada 374 spesies dalam 84 keluarga tumbuhan berbunga telah disenaraikan dan direkodkan termasuk 15 spesies endemik. Lebih 150 spesies orkid dijumpai di sini.

Hutan ini menjadi habitat kepada spesies enggang terbanyak di dunia iaitu lebih 10 spesies, 80 spesies mamalia termasuk gajah Asia (Elephas maximus maximus), harimau Malaya, seladang Malaya, tapir Malaya, harimau bintang, kucing tulap dan pelbagai spesies kucing. Turut dijumpai di hutan ini ialah 18 spesies katak dan kodok, 67 spesies ular, dan antara serangga, terdapat lebih dari 132 spesies kumbang, 28 spesies dengan kemungkinan tiga spesies baru cengkerik, 97 spesies rama-rama dan 41 spesies capang dan damselfly.

Rujukan

 Pautan Luar 
 Belum Temenggor Laman web rasmi

Kategori:Perak
Royal Belum
Belum
Kategori:Taman semula jadi di Malaysia
Kategori:Taman negeri